„Virágos kert vala híres Pannónia, Mely kertet öntözé híven Szűz Mária” – az alábbi idézet jegyében tartotta meg „Egyszerű receptek, egyszerű növényekből – Miket és hogyan hasznosíthatunk házilag?” című előadást Hársné Dr. Unger Klára szakgyógyszerész-természetgyógyász és Hárs Olivér, a soproni Castanea Környezetvédelmi Egyesület alapítója, a Közi Horváth József Népfőiskola márciusi rendezvényén. A meghívott vendégeket a több mint félszáz érdeklődő előtt Szalai Áron, a népfőiskola alapítója köszöntötte. Az előadás során megtudhattuk, hogy a közvetlen környezetünkben lévő növényekből miket készíthetünk házilag, melyek az egészségünket is szolgálják. Az előadók felhívták a jelenlévők figyelmét a körülöttünk lévő természet fontosságára, hangsúlyozva, hogy mennyire fontos, hogy gyógynövények, gyümölcsfák vegyenek bennünket körül, illetve, hogy minél„dúsabban” tartsuk a közvetlen tájunkat.